Selvom det er et halvt år siden Pokémon Go tog nordjyderne, dansker og resten af verden med storm, så lever det altså stadig i bedste velgående - i hvert fald i Aalborg. Oliver Stein og Victor Thomsen kendte ikke hinanden på forhånd, men da de via facebook fik stablet et Pokémon Go arrangement på benene, stod det klart, at spillet altså langt fra er fortid endnu. - Vi fanger pokemons, men det er lige så meget det sociale. Man møder nye mennesker, lyder det fra Victor Thomsen. Arrangementet foregik mandag eftermiddag i Kildeparken, og mere end 300 spilleglade mennesker troppede op for at fange pokemons. - Jeg er ikke den ældste, der spiller, lyder det fra Dan Poulsen, der, selvom han voksen, mødte op for at spille pokemon. Og han er bare én blandt mange voksne, men barnlige sjæle, der mødte op for at lede efter små monstre. - Det er vanedannende, fortæller han.

Opsummering:
Pokemon-spillet er stadig populært - også på en råkold januardag i Kildeparken i Aalborg